ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Aίτηση αρ. 146/2023*)

*(i-Justice)*

16 Nοεμβρίου, 2023

[ΙΩΑΝΝΙΔΗΣ, Δ]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Λ.Χ. ΕΚ ΚΕΝΤΡΙΚΩΝ ΦΥΛΑΚΩΝ ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΙΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΣΥΛΛΗΨΗΣ ΗΜΕΡΟΜΗΝΙΑΣ 26/09/23, ΠΟΥ ΕΞΕΔΟΘΗ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΥΚΩΣΙΑΣ, ΓΙΑ ΤΗΝ ΣΥΛΛΗΨΗ ΤΟΥ Λ.Χ. ΔΥΝΑΜΕΙ ΤΩΝ ΑΡΘΡΩΝ 18 ΚΑΙ 44 ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ ΚΕΦ. 155

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 26/09/23, ΠΟΥ ΕΞΕΔΟΘΗ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΥΚΩΣΙΑΣ, ΓΙΑ ΕΡΕΥΝΑ ΤΟΥ Λ.Χ. ΣΤΟ ΚΕΛΙ [ ], ΤΗΣ ΠΤΕΡΥΓΑΣ 5 ΤΩΝ ΚΕΝΤΡΙΚΩΝ ΦΥΛΑΚΩΝ ΔΥΝΑΜΕΙ ΤΩΝ ΑΡΘΡΩΝ 27 ΚΑΙ 28 ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ ΚΕΦ. 155 ΚΑΙ ΤΟΥ ΑΡΘΡΟΥ 29(3) ΤΟΥ ΠΕΡΙ ΝΑΡΚΩΤΙΚΩΝ ΦΑΡΜΑΚΩΝ ΚΑΙ ΨΥΧΟΤΡΟΠΩΝ ΟΥΣΙΩΝ ΝΟΜΟΥ (Ν.29/77)

**\_\_\_\_\_\_\_\_\_\_\_\_\_\_\_\_\_**

*Ανδρέας Χρίστου μαζί με Νικόλαο Ζένιου και Μιχάλη Κοζάκο,* για τον Αιτητή.

**\_\_\_\_\_\_\_\_\_\_\_\_\_\_\_\_\_**

**Α Π Ο Φ Α Σ Η**

**(Εχ tempore)**

**ΙΩΑΝΝΙΔΗΣ, Δ.**:- Ο αιτητής με την υπό εκδίκαση μονομερή Αίτηση, ζητά την άδεια του Δικαστηρίου για να καταχωρίσει Αίτηση διά κλήσεως για την έκδοση Προνομιακού Εντάλματος Certiorari, προκειμένου να ακυρωθεί ένταλμα σύλληψης που εξεδόθη εναντίον του στις 26.9.2023 και ένταλμα έρευνας που εξεδόθη σε σχέση με το κελί [ ], της πτέρυγας 5, των Κεντρικών Φυλακών, όπου αυτός κρατείται.

Τα γεγονότα που υποστηρίζουν την αίτηση καταγράφονται σε Ένορκη Δήλωση του ίδιου του αιτητή, ενώ η αίτηση συνοδεύεται και από Έκθεση, ως αυτή προβλέπεται από τον ***περί Ανωτάτου Δικαστηρίου (Δικαιοδοσία Έκδοσης Ενταλμάτων Προνομιακής Φύσεως) Διαδικαστικό Κανονισμό του 2018.*** Αναφέρω από τώρα πως έχω θέσει ενώπιον μου όλα τα γεγονότα που υποστηρίζουν την αίτηση και τα όσα ανέφερε ο ευπαίδευτος συνήγορος του αιτητή με τη γραπτή αγόρευσή του. Θα κάνω ειδική αναφορά σε αυτά, όπου ήθελε κριθεί αναγκαίο.

Η Αστυνομία στις 26.9.2023, εμφανίστηκε ενώπιον Ανώτερου Επαρχιακού Δικαστή (στο εξής «το κατώτερο Δικαστήριο»), και αξίωσε την έκδοση εντάλματος σύλληψης του αιτητή, ο οποίος κατά πάντα ουσιώδη χρόνο βρισκόταν στις Κεντρικές Φυλακές της Κυπριακής Δημοκρατίας, αφού αυτός εξέτιε ποινή φυλάκισης. Τα αδικήματα τα οποία η Αστυνομία διερευνούσε, επτά τον αριθμό, καταγράφονται στον Όρκο της Αστ. Σ.Μ. της ΥΚΑΝ Λευκωσίας, που χρησιμοποιήθηκε για την έκδοση του εντάλματος σύλληψης και δεν χρειάζεται να τα παραθέσω. Ενδεικτικά και μόνο θα αναφέρω πως κάποια από αυτά αφορούν σε παράνομη κατοχή ελεγχόμενων φαρμάκων τάξεως Α και Β, με σκοπό την προμήθεια. Αυτά εφέροντο να είχαν διαπραχθεί μεταξύ 1.2.2023 και 20.9.2023 στη Λευκωσία και Λεμεσό.

Στη βάση του ίδιου Όρκου, η Αστυνομία αξίωσε ένταλμα έρευνας στο κελί [ ], της πτέρυγας 5, των Κεντρικών Φυλακών, όπου κρατείται ο αιτητής.

Το κατώτερο Δικαστήριο, στο ένταλμα σύλληψης του αιτητή (Ποινικός Τύπος Αρ. 4), κατέγραψε και τα ακόλουθα:

*«Με βάση το περιεχόμενο του Όρκου, το οποίο έχω μελετήσει προσεκτικά, κρίνω ότι υπάρχουν εύλογες υπόνοιες σύνδεσης του υπόπτου με τα υπό διερεύνηση αδικήματα που δικαιολογούν την έκδοση του εντάλματος και έχω/δεν έχω ικανοποιηθεί λογικά για την ύπαρξη ανάγκης έκδοσης του παρόντος εντάλματος».*

*[Η υπογράμμιση γίνεται από το Ανώτατο Δικαστήριο]*

Στο δεένταλμα έρευνας (Ποινικός Τύπος Αρ. 6), καταγράφονται και τα ακόλουθα:

*«Επειδή φαίνεται στην ένορκη καταγγελία της Αστ. Σ.Μ. της ΥΚΑΝ Λευκωσίας ότι στο κελί [ ], της πτέρυγας 5 των Κεντρικών Φυλακών που κρατείται ο Λ.Χ. υπάρχει εύλογος αιτία να πιστεύεται ότι, φυλάγονται ή/και αποκρύπτονται ναρκωτικά, ηλεκτρονικές συσκευές, συσκευές κινητής τηλεφωνίας, καθώς και κάρτες Sim, οποία δυνατόν να αποτελέσουν τεκμήρια για στοιχειοθέτηση των αδικημάτων ….*

*[…]*

*Από το περιεχόμενο του Όρκου έχω ικανοποιηθεί λογικά για την ύπαρξη της ανάγκης έκδοσης του εντάλματος έρευνας και περαιτέρω έχω/δεν έχω ικανοποιηθεί ότι στοιχειοθετείται εύλογη αιτία να πιστεύεται ότι στην αναφερόμενο τόπο (κελί) υπάρχει οτιδήποτε για το οποίο υπάρχει εύλογη αιτία να πιστεύεται ότι θα παρέχει απόδειξη ως προς τη διάπραξη ποινικού αδικήματος ή σε σχέση με το οποίο διαπράχθηκε ποινικό αδίκημα.*

*[Η υπογράμμιση γίνεται από το Ανώτατο Δικαστήριο]*

Από τα πιο πάνω, εκ πρώτης όψεως φαίνεται ότι το κατώτερο Δικαστήριο δεν αποφάσισε κατά πόσο (α) είχε ικανοποιηθεί ή όχι λογικά για την ύπαρξη ανάγκης έκδοσης του εντάλματος σύλληψης, και κατά πόσο (β) *είχε ικανοποιηθεί ή όχι «ότι στοιχειοθετείται εύλογη αιτία να πιστεύεται ότι στο κελί του αιτητή υπάρχει οτιδήποτε το οποίο* *θα παρέχει απόδειξη ως προς τη διάπραξη ποινικού αδικήματος ή σε σχέση με το οποίο διαπράχθηκε ποινικό αδίκημα»,* και τούτο γιατί δεν διέγραψε και στις δύο περιπτώσεις τη μία εκ των δύο φράσεων *«έχω/δεν έχω ικανοποιηθεί*».

Παρόμοια θέματα εξετάστηκαν στην Πολιτική Αίτηση αρ. 39/2019, Αναφορικά με την Αίτηση του χχχ Γεωργίου για την Έκδοση Εντάλματος Certiorari και/ή Prohibition, ημερ. 26.6.2019, στην οποία δικαιολογημένα παρέπεμψε ο ευπαίδευτος συνήγορος του αιτητή. Και εκεί το κατώτερο Δικαστήριο δεν είχε διαγράψει μία εκ των δύο φράσεων «*έχω/δεν έχω ικανοποιηθεί*». Το Ανώτατο Δικαστήριο, πρωτοβάθμια δικαιοδοσία, ακύρωσε το εκδοθέν ένταλμα σύλληψης με το ακόλουθο σκεπτικό:

*«Δεν υπάρχει βεβαιότητα ότι το Δικαστήριο είχε εξαγάγει το δικό του συμπέρασμα με βάση τα γεγονότα όπως αυτά περιέχονται στην ένορκη δήλωση (****Πολυκάρπου****(ανωτέρω), σ. 216).  Ο ίδιος ο Δικαστής βαρύνεται με την υποχρέωση της αιτιολογίας για την έκδοση του διατάγματος, ζήτημα που δεν μπορεί να ικανοποιηθεί ή να πληρωθεί εκ των υστέρων, από τα όσα υποστηρίζονται στην ένορκη δήλωση του αστυφύλακα στην παρουσία του οποίου τούτο εξεδόθη.  Διαφορετική αντίκριση ήταν ωσάν το παρόν Δικαστήριο υποκαθιστούσε ως προς την δεύτερη προϋπόθεση, την κρίση του εκδώσαντος το διάταγμα Δικαστηρίου.*

*Η ατομική ελευθερία, ως αναφαίρετο συνταγματικό δικαίωμα δεν μπορεί να περιοριστεί ή να αφεθεί στην αβεβαιότητα που δημιουργεί η πρόταση «έχω/δεν έχω ικανοποιηθεί λογικά για την αναγκαιότητα έκδοσης του εντάλματος με βάση το περιεχόμενο του όρκου».*

Στη βάση των πιο πάνω παραλείψεων του κατώτερου Δικαστηρίου, βρίσκω ότι συντρέχουν οι προϋποθέσεις για να δοθεί η αιτούμενη άδεια, τόσο σε σχέση με το ένταλμα σύλληψης, όσο και σε σχέση με το ένταλμα έρευνας. Τελειώνοντας, θα πρέπει να επικροτήσω τη στάση του ευπαίδευτου συνηγόρου του αιτητή, ο οποίος απέσυρε τους άλλους λόγους για τους οποίους ζητούσε την άδεια και επικεντρώθηκε στις πιο πάνω παραλείψεις.

Εν κατακλείδι, δίδεται άδεια στον αιτητή να καταχωρίσει αίτηση διά κλήσεως για την έκδοση Προνομιακού Εντάλματος Certiorari για ακύρωση των εκδοθέντων ενταλμάτων σε σχέση με την παράλειψη του κατώτερου Δικαστηρίου να διαγράψει, τόσο στο ένταλμα σύλληψης όσο και στο ένταλμα έρευνας, τη μία εκ των δύο φράσεων «*έχω/δεν έχω ικανοποιηθεί».*

Η αίτηση διά κλήσεως να καταχωριστεί εντός 5 ημερών από σήμερα, και εφόσον καταχωριστεί να επιδοθεί αμέσως στο Γενικό Εισαγγελέα.

**Το Πρωτοκολλητείο να ορίσει την αίτηση για Οδηγίες στις 23.11.2023 και ώρα 8:45 π.μ.**

 Ι. ΙΩΑΝΝΙΔΗΣ, Δ.

*/ΣΓεωργίου*